UPDATE 24 mai, ora 13.34: După 0o lungă așteptare, Direcția Națională Anticorupție a transmis un comunicat, pe care îl publicăm integral:
Procurorii din cadrul Direcției Naționale Anticorupție – Secția de combatere a corupției au dispus punerea în mișcare a acțiunii penale și luarea măsurii controlului judiciar pe cauțiune, începând cu data de 24 mai 2024, față de patru persoane (doi foști militari, în prezent asociați în cadrul unor societăți, un avocat din cadrul Baroului București și o persoană fără calitate specială), pentru săvârșirea unor infracțiuni de trafic de influență, forma participației penale fiind autoratul și complicitatea.
În ordonanțele procurorilor se arată că, în cauză, există date și probe care conturează următoarea stare de fapt:
În perioada martie 2023 – aprilie 2024, trei dintre inculpați (cei doi oameni de afaceri și avocatul din cadrul Baroului București) ar fi pretins de la un om de afaceri (martor în cauză) suma de 700.000 euro plus TVA, în schimbul căreia ar fi lăsat să se creadă că ar avea influență asupra unor magistrați din cadrul unor instanțe de judecată și că i-ar putea determina pe aceștia pronunțe hotărâri favorabile martorului într-un dosar penal în care acesta era judecat. După mai multe negocieri, suma care ar fi fost pretinsă de inculpați a fost diminuată la 600.000 euro plus TVA, fiind stabilit ca aceasta să fie remisă în trei tranșe egale.
În contextul menționat mai sus, în aceeași perioadă, martorul ar fi remis celor trei inculpați o plată parțială în sumă de aproximativ 100.000 euro.
În cauz,ă se desfășoară acte de urmărire penală și față de alte persoane juridice, cu privire la săvârșirea infracțiunii de spălare a banilor.
Pe timpul cât se află sub control judiciar, cei patru inculpați trebuie să respecte o serie de obligații, între care să nu părăsească teritoriul României și să nu comunice direct sau indirect, pe nicio cale, cu persoanele menționate în ordonanța de dispunere a controlului judiciar.
Inculpaților li s-a atras atenția că, în caz de încălcare cu rea-credință a obligațiilor care le revin, măsura controlului judiciar pe cauțiune se poate înlocui cu măsura arestului la domiciliu sau măsura arestării preventive.
De asemenea, inculpații vor depune o cauțiune în valoare de 500.000 lei (stabilită față de cei doi oameni de afaceri și avocatul din cadrul Baroului București), respectiv 150.000 lei (cu privire la cel de-al patrulea inculpat), care vor fi consemnate pe numele lor, la dispoziția Direcției Naționale Anticorupție, sau prin constituirea unor garanții reale, mobiliare ori imobiliare, în limita acelorași sume de bani, în favoarea Direcției Naționale Anticorupție.”
UPDATE 24 mai, ora 03.13: Coldea, Dumbravă și Trăilă au fost plasați sub control judiciar pe cauțiune de 500.000 de lei fiecare. Ei au termen de 7 zile pentru plata sumei.
Coldea a declarat la ieșirea din sediul DNA, după circa 14 ore de audieri – perioadă în care a scris declarații consistente -, că va face o conferință de presă în cursul zilei de vineri, în care va explica totul. „E prea târziu pentru o discuție la ora asta. Promit că mâine fac o conferință de presă. Sunt nevinovat”,
Știre inițială:
Fostul prim-adjunct al SRI, Florian Coldea, și fostul şef al Direcţiei juridice a SRI, Dumitru Dumbravă, ambii generali în rezervă, sunt audiați la DNA, joi, după ce au fost denunțați de afaceristul Cătălin Hideg, condamnat în februarie la 4 ani de închisoare, în primă instanță.
Toată mass-media difuzează deja informația „pe surse” că Florian Coldea este acuzat de trafic de influență și spălare de bani- ba chiar și șantaj. În dosar este vizat și avocatul Doru Trăilă.
Dosarul este instrumentat de controversata procuroare Mihaiela Moraru-Iorga, care a fost numită în urmă cu 5 luni de președintele Klaus Iohannis, în ciuda avizului negativ al Secției de procurori a CSM, șefă a Secţiei de combatere a corupţiei în cadrul DNA.
Gorghiu ignoră avizul negativ al CSM și îi face „pohta” lui Iohannis, care o numește șefă a Secției de corupție a DNA pe Moraru-Iorga, demisă de Kovesi
Afaceristul Cătălin Hideg şi firma acestuia, Sanimed Internaţional, au fost trimişi în judecată de către Parchetul European în octombrie 2022, pentru fraudarea fondurilor europene în valoare de 3 milioane de euro, în pandemia de COVID-19.
„Pentru a câştiga o licitaţie pentru RECUMED, un proiect finanţat de Uniunea Europeană pentru crearea unui centru de cercetare-dezvoltare în domeniul recuperării medicale şi reconstrucţiei biologice, omul de afaceri a prezentat mai multe declaraţii şi documente false şi inexacte. Acestea se refereau la procedura de atribuire a contractului de furnizare de echipamente medicale şi la lucrările de construcţie necesare pentru realizarea proiectului. Ulterior, acesta a reuşit să primească, între 2018 şi 2020, subvenţii nerambursabile în valoare de peste 3 milioane de euro”, a anunţat EPPO, condus de Laura Codruța Kovesi, fosta șefă a DNA, revocată de președintele Klaus Iohannis în vara lui 2018.
După doi ani, Hideg a fost condamnat la 4 ani de închisoare cu executare, în februarie anul acesta. În speranța că va scăpa de închisoare la sentința care urmează în apel, el a mers la DNA și a făcut denunț împotriva lui Coldea, Dumbravă și Trăilă, acuzându-i că i-au promis, contra sumei de 600.000 de euro, că obțin de la judecători pentru el o condamnare cu suspendarea pedepsei.
Casa de avocatură a lui Doru Trăilă, pentru care oferă servicii de consultnță firmele lui Florian Coldea și Dumitru Dumbravă, a încheiat un contract de 600.000 de euro cu Hideg pentru reprezentarea în instanță, susține acesta. Hideg spune că a plătit efectiv 100.000 de euro, dar recunoaște că nu are probe că banii pe care i-a dat avocatului Trăilă ar fi ajuns la foştii generali SRI. El a depus la DNA, ca probă, mai multe înregistrări audio.